b"\n_START_ARTICLE_\nCharles Robert Jenkins\n_START_SECTION_\nBakgrunn\n_START_PARAGRAPH_\nCharles Robert Jenkins ble f\xc3\xb8dt i Rich Square i den amerikanske delstaten Nord-Carolina.\n_START_SECTION_\nMilit\xc3\xa6r karriere og desertering\n_START_PARAGRAPH_\nSelv om han var yngre enn minstealderen, lot han seg verve i Nasjonalgarden i 1955. Tre \xc3\xa5r senere lot han seg verve i h\xc3\xa6ren. Han ble f\xc3\xb8rst sendt til S\xc3\xb8r-Korea, der han tjenestegjorde fra 1960 til 1961, videre til Europa fram til 1964, deretter tilbake til S\xc3\xb8r-Korea._NEWLINE_Der ble den da 24 \xc3\xa5r gamle sersjanten satt til nattpatruljer langs grensen mot Nord-Korea. Jenkins begynte \xc3\xa5 frykte for \xc3\xa5 bli sendt til krigstjeneste i Vietnam. Senere har dokumenter vist at troppen hans skulle sendes til Vietnam og at Jenkins trolig ville ha ledet troppen. Jenkins forklarte overfor en amerikansk milit\xc3\xa6rdomstol i november 2004 at han ikke ville v\xc3\xa6re ansvarlig for soldatene om de ble sendt til Vietnamkrigen._NEWLINE_Tidlig p\xc3\xa5 morgenen 5. januar 1965 patruljerte han ved den demilitariserte sonen som deler Nord-Korea og S\xc3\xb8r-Korea. Tidligere p\xc3\xa5 natta hadde han drukket ti bokser \xc3\xb8l. Plutselig fortalte han sine medsoldater at han skulle unders\xc3\xb8ke noe st\xc3\xb8y og forsvant. Han har forklart at han planla \xc3\xa5 komme seg til Sovjetunionen for s\xc3\xa5 \xc3\xa5 f\xc3\xa5 til en utlevering til USA. Etter flere timer p\xc3\xa5 vandring ble han til slutt oppdaget av nordkoreanske soldater og overmannet. Til milit\xc3\xa6rdomsolen sa Jenkins at han da forstod at han hadde gjort en tabbe.\n_START_SECTION_\nI Nord-Korea\n_START_PARAGRAPH_\nRaskt ble Jenkins brukt i nordkoreask propaganda, og myndighetene i landet offentliggjorde at en amerikansk sersjant hadde hoppet av sammen med en uttalelse p\xc3\xa5 d\xc3\xa5rlig engelsk. Den amerikanske h\xc3\xa6ren har p\xc3\xa5 sin side p\xc3\xa5st\xc3\xa5tt at Jenkins i flere brev f\xc3\xb8r avhoppingen skjedde, fortalte hva han hadde planlagt, men de originale kopiene er g\xc3\xa5tt tapt. Hans slektninger har hele tiden ment at han ble bortf\xc3\xb8rt._NEWLINE_Informasjon om Jenkins' status var utilgjengelig i mange \xc3\xa5r. Han sa selv at han og tre andre amerikanske soldater ble satt i husarrest i et enkelt hus under kummerlige forhold, blant annet uten innlagt vann fram til 1972. Der ble de satt til \xc3\xa5 studere Juche-filosofien til Kim Il-sung. Han sa at i 1966 fant han fram til den sovjetiske ambassaden i Pyongyang der han s\xc3\xb8kte om asyl, men ble avvist._NEWLINE_I 1972 ble Jenkins og de tre andre amerikanerne tildelt nordkoreansk statsborgerskap og ble satt til \xc3\xa5 undervise i engelsk p\xc3\xa5 Universitetet i Pyongyang, fremdeles under overv\xc3\xa5kning._NEWLINE_I 1980 ble Jenkins introdusert til japanske Hitomi Soga, en 21-\xc3\xa5rig sykepleier som var blitt bortf\xc3\xb8rt av nordkoreanske agenter i 1978 fra hjemstedet Sado i Japan, mens koreanerne lette etter japanske l\xc3\xa6rere som kunne trene fremtidige nordkoreanske spioner i japansk spr\xc3\xa5k og skikk. Siden de nordkoreanske myndighetene ikke hadde bruk for en japansk sykepleier, ble Jenkins satt til \xc3\xa5 passe p\xc3\xa5 Soga._NEWLINE_Etter 38 dager var Jenkins og Soga gift. De fikk d\xc3\xb8trene Roberta Mika Jenkins (f\xc3\xb8dt 1983) og Brinda Carol Jenkins (f\xc3\xb8dt 1985). I 1982 opptr\xc3\xa5dte Jenkins i propagandafilmen Nameless Heroes, som var det f\xc3\xb8rste beviset p\xc3\xa5 at han var i live. Amerikanske myndigheter offentliggjorde ikke denne informasjonen f\xc3\xb8r i 1996.\n_START_SECTION_\nBekreftelse og retur\n_START_PARAGRAPH_\nJenkins kom igjen i internasjonalt s\xc3\xb8kelys i 2002 da den nordkoreanske lederen Kim Jong-il bekreftet at landet hadde bortf\xc3\xb8rt japanske statsborgere. De overlevende japanerne, deriblant Jenkins kone, forlot Nord-Korea, men Jenkins ble tilbake sammen med barna._NEWLINE_I juli 2004 fikk han og barna tillatelse fra Nord-Korea til \xc3\xa5 reise til Indonesia for \xc3\xa5 pr\xc3\xb8ve \xc3\xa5 overtale kona til \xc3\xa5 reise tilbake til Nord-Korea. Etter uformelle diskusjoner med amerikanske myndigheter, garanterte japanske myndigheter for hans sikkerhet, og han fulgte i stedet sammen med sine to barn kona til Japan den 18. juli 2004. USA avslo en formell henvendelse fra Japan om \xc3\xa5 ben\xc3\xa5de Jenkins for deserteringen._NEWLINE_Jenkins valgte til slutt \xc3\xa5 overgi seg til amerikanske myndigheter og rapporterte sin ankomst 11. september 2004 i den amerikanske milit\xc3\xa6rleiren Camp Zama. Han hilste den m\xc3\xb8tende offiseren p\xc3\xa5 milit\xc3\xa6r maner med h\xc3\xa5nden til hodet, en hilsen som ble gjengjeldt._NEWLINE_Den 3. november sa Jenkins seg skyldig i anklagene om desertering og \xc3\xa5 ha hjulpet fienden, men nektet for \xc3\xa5 ha bidratt til produksjon av illojale uttalelser, en anklage som senere ble trukket. Han ble d\xc3\xb8mt til 30 dagers fengsel og avskjed i un\xc3\xa5de. Han ble l\xc3\xb8slatt seks dager f\xc3\xb8r tiden, den 27. november 2004, for god oppf\xc3\xb8rsel._NEWLINE_Jenkins og hans familie bosatte seg p\xc3\xa5 den avsidesliggende japanske \xc3\xb8ya Sado, hans kone Sogas hjemsted._NEWLINE_14. juni 2005 reiste han med sine d\xc3\xb8tre til USA for \xc3\xa5 bes\xc3\xb8ke sin 91 \xc3\xa5r gamle mor i Nord-Carolina._NEWLINE_I oktober 2005 utgav han en bok i Japan med tittelen To Tell The Truth (\xc3\x85 fortelle sannheten) om hans opplevelser i Nord-Korea."